OB weier dat DA staatskaping-verslag sienAdv. Busisiwe Mkhwebane Busisiwe Mkhwebane, die nuutaangestelde openbare beskermer (OB), het Dinsdag gesê sy sal nie haar voorganger se verslag oor bewerings van staatkaping aan die DA oorhandig nie, aangesien die saak voor die hof is. “Ek kan nie die verslag bekendmaak totdat die saak gefinaliseer is nie, aangesien die saak sub judice is. Die hof het gesê [die verslag] moet veilig bewaar word,” het Mkhwebane aan die parlemente se portefeulje komitee van justisie gesê. Sy het dit gesê in reaksie op ŉ aanmerking van DA-LP Werner Horn wat gesê het die DA het die reg om Thuli Madonsela se verslag te sien, aangesien hulle die klaer in die saak was. Die DA se klagte aan die OB se kantoor het daartoe gelei dat daar ondersoek ingestel is na bewerings van welgestelde individue wat regeringsbesluite beïnvloed. Mmusi Maimane, leier van die DA, het reeds in ŉ brief aan Mkhwebane geëis om ŉ afskrif van die verslag te sien. Madonsela het verlede week besluit om nie die verslag bekend te maak soos sy aanvanklik beplan het nie, nadat pres. Jacob Zuma en Des van Rooyen, minister van samewerkende regering, twee afsonderlike hofaansoeke teen haar ingedien het. Die president versoek die hof om die OB te verbied om die verslag bekend te maak, terwyl Van Rooyen poog om die magte van die OB uit te daag nadat hy opdrag gekry het om sekere vrae te beantwoord Die aansoeke sal vroeg in November aangehoor word. Volgens Mkhwebane het sy nog nie die verslag gelees nie. Sy het gesê die verslag is tans in ŉ kluis in die kantoor van die OB se hoof van regsdienste.